Registreer vroeg en kry korting vir Jongboer-konferensie - Bladsy 8
Nuusflitse – Januarie 2020 - Registreer vroeg en kry korting vir Jongboer-konferensie
Landelike veiligheid bly een van die grootste uitdagings vir landbouers. Verskeie kenners sal vanjaar hul kennis hieroor by Vrystaat Landbou (VL) se gewilde Jongboer-konferensie deel.
Die tema van die konferensie, wat op 7 April 2020 in Bloemfontein plaasvind, is Die regte ammunisie vir landbouveiligheid en sprekers sluit verskeie bekendes op die gebied van veiligheid in. Dit sluit Lt. Kol. Johan Gelderblom, die Suid-Afrikaanse Polisiediens se Vrystaatse koördineerder vir landelike veiligheid, Tommie Esterhuyse, Vise-president van VL en Voorsitter van die Sentrum van Uitnemendheid: Landelike Veiligheid by Agri SA, en Kobus Visser, Direkteur Landelike Veiligheid en Provinsiale Sake by Agri SA, in. Ander kenners aan die woord, is Gernie Botha, Regsadviseur van VL, Jakkals le Roux, Voorsitter van die Landelike Veiligheidskomitee by VL, en Dr Jane Buys, Veiligheidsrisiko-analis van VL. Die skrywer Wynand du Toit sal as motiveringspreker optree.
Die oproep vir die Jongboer-konferensie én aandfunksie, waar die Jongboer van die Jaar aangewys word, is op 8 Januarie 2020 aan VL se Jongboer-komitee, landbouverenigings en streekverteenwoordigers gestuur. Albei dié geleenthede vind op 7 April 2020 by Monte Bello Estate in die Rosestad plaas.
Die finaliste vir VL se Jongboer van die Jaar kompetisie word einde Februarie 2020 deur die kompetisie se beoordelaars op hul plase besoek en beoordeel. VL is op soek na sy 25ste wenner van die prestige kompetisie en Herman Janse van Rensburg, 2019 se wenner, se opvolger.